**ΚΑΤΕΠΕΙΓΟΝ**

Πληροφορίες: Χριστίνα Σαμαρά

**Αθήνα: 07.12.2015**

**Αρ. Πρωτ.: 2765**

**Προς: - κ. Π. Κουρουμπλή, Υπουργό Εσωτερικών και Διοικητικής Ανασυγκρότησης**

**- κ. Γ. Χουλιαράκη, Αναπληρωτή Υπουργό Οικονομικών**

**- κα Θ. Φωτίου, Αναπληρώτρια Υπουργό Κοινωνικής Αλληλεγγύης**

**Θέμα: «Ζητείται η άμεση παρέμβαση των Υπουργών Εσωτερικών, Οικονομικών και Κοινωνικής Αλληλεγγύης για την έκτακτη καταβολή των προνοιακών επιδομάτων διμήνου Νοεμβρίου-Δεκεμβρίου 2015 στα άτομα με αναπηρία και χρόνιες παθήσεις πριν τα Χριστούγεννα»**

**Κοιν**: «Πίνακας Αποδεκτών»

**Κυρία και Κύριοι Υπουργοί,**

Η τελευταία διαρκής και εντεινόμενη οικονομική κρίση έχει πλήξει ανεπανόρθωτα την πλειονότητα των ατόμων με αναπηρία, χρόνιες παθήσεις και τις οικογένειές τους και ως εκ τούτου απαιτείται η λήψη πρόσθετων προστατευτικών μέτρων για την κάλυψη των αναγκών τους.

Όσο βαθαίνει η ύφεση στην οικονομία, η πλειονότητα των ατόμων με αναπηρία, με χρόνιες παθήσεις και οι οικογένειές τους που είναι δικαιούχοι επιδομάτων, έχουν ως μοναδικό μέσο επιβίωσης το προνοιακό επίδομα, με το οποίο προσπαθούν να ανταπεξέλθουν στις αυξημένες ανάγκες της καθημερινότητας και να προμηθευτούν ακόμη και βασικά αγαθά για την επιβίωσή τους.

Με τον παρόν σας μεταφέρουμε το πάνδημο αίτημα του αναπηρικού κινήματος, για την καταβολή των επιδομάτων στους δικαιούχους που είναι άτομα με αναπηρία, με χρόνιες παθήσεις και τις οικογένειές τους πριν τα Χριστούγεννα, ώστε να μπορέσουν να ανταποκριθούν στοιχειωδώς στις βασικές υποχρεώσεις τους και να κάνουν ανθρώπινες γιορτές.

Ζητάμε να προβείτε στις απαραίτητες ενέργειες προκειμένου να πιστωθούν άμεσα οι Δήμοι και οι Περιφερειακές Ενότητες με τα ποσά που απαιτούνται για τη χορήγηση των προγραμμάτων οικονομικής ενίσχυσης και των πάσης φύσεως επιδομάτων αναπηρίας (προνοιακά επιδόματα, εξωιδρυματικό επίδομα, επίδομα κίνησης, διατροφικό επίδομα νεφροπαθών και μεταμοσχευμένων συμπαγών οργάνων κ.λπ.) του διμήνου Νοεμβρίου - Δεκεμβρίου 2015, ώστε να καταβληθούν τα χρήματα στους δικαιούχους ΑμεΑ πριν τα Χριστούγεννα.

**Κυρία και Κύριοι Υπουργοί,**

Τα άτομα με αναπηρία, με χρόνιες παθήσεις και οι οικογένειές τους έχουν την ανάγκη διακριτών μέτρων προστασίας, δεδομένης της φτώχειας και της κοινωνικής εξαθλίωσης που υφίστανται, εάν ληφθεί υπόψη και το πρόσθετο κόστος που απαιτείται για την κάλυψη των αναγκών που πηγάζουν από την αναπηρία και το οποίο επωμίζονται όλο και περισσότερο οι ίδιοι, ειδικά από τη στιγμή που το κράτος μειώνει σταθερά και σταδιακά τις δημόσιες δαπάνες που κατευθύνονται στο Κοινωνικό Κράτος.

Η Ε.Σ.Α.μεΑ. με την παρούσα επιστολή καλεί εσάς, τους αρμόδιους Υπουργούς να σχεδιάσετε εκείνες τις πολιτικές και να συντονίσετε όλες τις απαιτούμενες ενέργειες και δράσεις για την προστασία των πιο ευπαθών πολιτών αυτής της χώρας.

**Με εκτίμηση**

**Ο ΠΡΟΕΔΡΟΣ**

**Ι. ΒΑΡΔΑΚΑΣΤΑΝΗΣ**

**Ο ΓΕΝ. ΓΡΑΜΜΑΤΕΑΣ**

**ΧΡ. ΝΑΣΤΑΣ**

**Πίνακας Αποδεκτών:**

- Γραφείο Πρωθυπουργού της χώρας, κ. Αλ. Τσίπρα

- Γραφείο Υπουργού Επικρατείας, κ. Ν. Παππά

- Γραφείο Υπουργού Επικρατείας, κ. Αλ. Φλαμπουράρη

- Πρόεδρο και μέλη της Διαρκούς Επιτροπής Οικονομικών Υποθέσεων της Βουλής

- Πρόεδρο και μέλη της Διαρκούς Επιτροπής Κοινωνικών Υποθέσεων της Βουλής

- Πρόεδρο και μέλη της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης

- Φορείς - Μέλη Ε.Σ.Α.μεΑ.